open-index/open-wikipedia-markdown huggingface dataset:
טטה מורנטה

**חוסה אנטוניו "טֶטֶה" מוֹרֶנְטֶה אוליבה** (בספרדית: **José Antonio "Tete" Morente Oliva**; נולד ב-4 בדצמבר 1996) הוא כדורגלן ספרדי המשחק בעמדת הקיצוני השמאלי בקבוצת אלצ'ה.

## קריירה
מורנטה נולד בספרד והחל את דרכו במחלקת הנוער ובקבוצות המילואים של אתלטיקו מדריד. לאורך שנותיו הראשונות בבוגרים שיחק במספר מועדונים בליגות הנמוכות בספרד, ביניהם ז'ימנסטיק טרגונה, לוגו ומאלגה.

בספטמבר 2020 חתם מורנטה באלצ'ה מהליגה הבכירה. לאחר ארבע עונות מוצלחות במועדון, יצא לראשונה מחוץ לספרד כשחתם ביוני 2024 בקבוצת לצ'ה מהליגה האיטלקית.

בפברואר 2026 שב מורנטה לספרד וחזר לקדנציה שנייה באלצ'ה, שם חתם על חוזה לשנתיים וחצי.

## קישורים חיצוניים

## הערות שוליים

קטגוריה:כדורגלנים ספרדים
קטגוריה:כדורגלני מאלגה
קטגוריה:כדורגלני אלצ'ה
קטגוריה:כדורגלני לצ'ה
קטגוריה:קשרי כדורגל ספרדים
קטגוריה:ספרדים שנולדו ב-1996
דאדיה

**דאדיה** (באינדונזית: **Dadiah**) הוא מוצר חלב מותסס הדומה ליוגורט הנפוץ בקרב בני העם המיננגקבאו ובמדינות תת-היבשת ההודית.

המשקה מורכב מחלב תאו המוכנס אל צינור במבוק, נסגר בעלי בננה ונשמר בטמפרטורת החדר למשך כיומיים ובמהלכם מתרחש תהליך תסיסה טבעי.

במהלך ההכנה הדאדיה עובר תסיסה חיידקית במהלכה החיידקים מפרקים את הלקטוז שבחלב וממירים אותו לחומצה לקטית, מה שמעניק למוצר את טעמו החמצמץ ואת מרקמו הסמיך.

המשקה נפוץ במדינות דרום אסיה כגון הודו, בנגלדש, נפאל, פקיסטן וסרי לנקה וכן בקהילות שמוצאן באזור זה ברחבי העולם.

מלבד הגרסה הבסיסית, קיימת גרסה צמחונית המבוססת על חלב סויה, שוקולד ותירס.

נהוג להגיש את המשקה כארוחת בוקר בליווי סוכר דקלים או לצד מאכלי אורז ורוטב סמבל.

## הערות שוליים

קטגוריה:המטבח הבנגלי
קטגוריה:המטבח ההודי
קטגוריה:משקאות חלב
מת'יו לורנס

**מת'יו לורנס** (באנגלית: **Matthew Lawrence**; נולד ב-11 בפברואר 1980) הוא שחקן אמריקאי.

## ביוגרפיה
לורנס נולד בפנסילבניה לאב סוכן ביטוח ואם מורה בבית ספר יסודי, הוא האמצעי מבין שלושה בנים ואחיו גם הם שחקנים.

הוא החל את עבודתו כשחקן בשנות ה-80 באופרת הסבון "שושלת" כשגילם את דני קרינגטון, בנם של סטיבן וסאמי ג'ו, ומשם המשיך את תפקידיו כילד שחקן, בסרט "תקועים בדרך" שיחק את בנו של סטיב מרטין, ב-1988 שיחק בסרט המדע הבדיוני "Pulse", ב-1991 שיחק ב-"Daddy" סרט טלוויזיה המבוסס על ספר של דניאל סטיל, מ-1991 ועד 1992 שיחק ב-"Drexell's Class", קומדיית מצבים על מורה ביסודי, ב-1998 שיחק את התפקיד הראשי בסרט "Boltneck" המהווה עיבוד לרומן פרנקנשטיין.

הוא גילם את החבר של דמותה של רייצ'ל מקאדמס בקומדיה "חתיכה בהפתעה", ב-2007 גילם שחקן קוורטרבק בסרט הספורט "The Comebacks", ב-2008 שיחק בסרט העצמאי "Trucker".

בנוסף למשחק הוא עוסק גם במוזיקה.

## קישורים חיצוניים

קטגוריה:אמריקאים ילידי פנסילבניה
קטגוריה:שחקני קולנוע וטלוויזיה אמריקאים
קטגוריה:שחקנים ילדים אמריקאים
קטגוריה:מדבבים אמריקאים
קטגוריה:בוגרי אוניברסיטת דרום קליפורניה
קטגוריה:קווייקרים
קטגוריה:אמריקאים ממוצא איטלקי
קטגוריה:אמריקאים שנולדו ב-1980
אובירטאן פריירה מסיאל

**אובירטאן פריירה מסיאל** (בפורטוגזית: Ubiratan "Bira" Pereira Maciel;  18 בינואר 1944 – 17 ביולי 2002) היה כדורסלן ברזילאי, מהבולטים בשחקני נבחרת ברזיל בשנות ה-60 וה-70. השתתף בשלוש אולימפיאדות וזכה במדליית ארד. בנוסף זכה באליפות העולם.

## ביוגרפיה
אובירטאן פריירה מסיאל נולד בסאו פאולו. כבר בשנת 1960 הוא השתלב בסגל קבוצת בוגרים של ליגה הברזילאית. הוא שיחק בליגה זו עד לשנת 1982 וזכה עם הקבוצות בהם שיחק חמש פעמים באליפות.

אובירטאן פריירה מסיאל היה שחקן מרכזי בנבחרת ברזיל בכדורסל. הוא השתתף במספר משחקים אולימפיים ובטוקיו 1964 זכה במדליית ארד. הוא השתתף מספר פעמים באליפות העולם בכדורסל. בשנת 1963 הוא זכה במדליית זהב ובהמשך במדליית כסף (1970) ופעמיים במדליית ארד.

אובירטאן פריירה מסיאל סיים את הקרייריה בשנת 1982. בשנת 2009 הוא נכלל בהיכל התהילה של פיב"א ובשנת 2010 בהיכל התהילה של הכדורסל.

## קישורים חיצוניים

קטגוריה:כדורסלנים ברזילאים
קטגוריה:כדורסלנים באולימפיאדת מקסיקו סיטי (1968)
קטגוריה:כדורסלנים באולימפיאדת מינכן (1972)
קטגוריה:כדורסלנים באולימפיאדת טוקיו (1964)
קטגוריה:ילידי 1960
קטגוריה:נפטרים ב-2002
פנקה סטויאנובה

**פנקה סטויאנובה** (בבולגרית: **Пенка Стоянова**; 21 בינואר 1950 – 16 באוגוסט 1979) הייתה כדורסלנית בולגרייה, ששיחקה בעמדת הסנטר. עם נבחרת בולגריה בכדורסל נשים זכתה שתי מדליות באולימפיאדות ובאליפות אירופה בכדורסל נשים.

על הישגיה נכללה בהיכל התהילה של פיב"א בשנת 2013.

## ביוגרפיה
פנקה סטויאנובה נולדה בשנת 1950 בעיר קרלובו. היא שיחקה בקבוצת נוער של מועדון כדורסל בפלובדיב. משנת 1970 ועד 1981 היא שיחקה בקבוצה מקומית וזכתה איתה 3 פעמים באליפות הליגה ו-8 פעמים בגביע. בשנים 1979 ו-1980 קבוצתה הייתה בגמר גביע אירופאי אך לא זכתה. היא הייתה כדורסלנית ראשונה מבולגריה ששיחקה בקבוצה מחוץ לגבולות המדינה כאשר שיחקה בשנים 1981-1983 באיטליה.

סטויאנובה הייתה שחקנית מובילה בנבחרת בולגריה בכדורסל נשים. היא שיחקה ב-2 משחקים אולימפיים - מונטריאול 1976 היא זכתה במדליית ארד ובמוסקבה 1980 במדליית כסף. באליפות אירופה בכדורסל נשים 1972 הנבחרת זכתה במדליית כסף ובאליפות אירופה בכדורסל נשים 1976 במדליית ארד.

סטויאנובה נפטרה בשנת 1979 לאחר מחלה ממושכת.

## קישורים חיצוניים

* נתונים מאתר התהילה של פיב"א

קטגוריה:כדורסלניות באולימפיאדת מונטריאול (1976)
קטגוריה:כדורסלניות באולימפיאדת מוסקבה (1980)
קטגוריה:כדורסלנים בולגרים
קטגוריה:כדורסלניות
קטגוריה:ילידות 1950
קטגוריה:חברי היכל התהילה של פיב"א
וורן דייוויס

**וורן רנסום דייוויס** (באנגלית: **Warren Ransom Davis**; 8 במאי 1793 – 29 בינואר 1835) היה עורך דין ופוליטיקאי אמריקאי שכיהן כחבר בית הנבחרים של ארצות הברית מטעם מחוז הבחירה השישי של קרוליינה הדרומית, בין השנים 1827–1835.

## ביוגרפיה
דייוויס נולד ב-8 במאי 1793 בקולומביה שבקרוליינה הדרומית, למד לימודים קדם אקדמאיים והשלים את לימודיו בשנת 1810 בקולג' קרוליינה הדרומית (כיום אוניברסיטת קרוליינה הדרומית בקולומביה), שם היה חבר באגודת Euphradian. הוא למד משפטים, הוסמך כעורך דין בשנת 1814 והחל לעסוק במקצוע בפנדלטון. בהמשך שימש כתובע מדינתי של המחוז המערבי בין השנים 1818–1824.

דייוויס נבחר מטעם הסיעה הג'קסונית לקונגרסים ה-20 וה-21, ולאחר מכן נבחר מחדש מטעם מפלגת ה"ביטול" לקונגרסים ה-22 עד ה-24. הוא כיהן בבית הנבחרים של ארצות הברית מ-4 במרץ 1827 ועד מותו בוושינגטון די. סי. ב-29 בינואר 1835, לפני פתיחת הקונגרס ה-24. במהלך הקונגרס ה-22 שימש כיושב ראש ועדת המשפט.

ביום שלאחר מותו, הלווייתו הופרעה בעקבות ניסיון התנקשות בנשיא אנדרו ג'קסון על ידי צבע בתים מעורער בנפשו בשם ריצ'רד לורנס. דייוויס נקבר בבית הקברות של הקונגרס.

## קישורים חיצוניים
* 
* 

קטגוריה:אמריקאים ילידי קרוליינה הדרומית
קטגוריה:חברי בית הנבחרים של ארצות הברית מקרוליינה הדרומית
קטגוריה:חברי בית הנבחרים של ארצות הברית מטעם המפלגה הג'קסונית
קטגוריה:אמריקאים שנולדו ב-1793
קטגוריה:אמריקאים שנפטרו ב-1835
רחוב טברסקאיה ימסקאיה ה-1

**רחוב טברסקאיה ימסקאיה ה-1** (ברוסית: **1-я Тверская-Ямская улица**) הוא רחוב הממוקם במחוז האדמיניסטרטיבי המרכזי של מוסקבה בנפת טברסקוי. הרחוב מתחיל מכיכר טריומפלנאיה וממשיך עד לכיכר טברסקאיה זסטבה .

## גלריה

קובץ:1 Tverskaya-Yamskaya 2025 03.jpg|הרחוב ב-2025
קובץ:Moscow sistema gals 1.jpg|בניין בסגנון סטליניסטי
קובץ:1 Tverskaya-Yamskaya 2025 02.jpg|מלון טברסקאיה
קובץ:1 Tverskaya-Yamskaya 2025 06.jpg|כניסה לתחנת המטרו מאיאקובסקיה
קובץ:Moscow, 1st Tverskaya-Yamskaya 19 side facade (30920548401).jpg|מלון שרתון פאלאס
קובץ:Ресторан KFC в Москве.jpg| מבט על מרכז עסקים "אורוז'יני".


## הרחוב בתרבות
רחוב טברסקיה-ימסקאיה מוזכר ברומן "דוקטור ז'יוואגו" כאחד ממקומות האירועים.

## אנשים מפורסמים שגרו ברחוב
בשנים 1980–1994 הזמרת אלה פוגצ'ובה גרה בבית מס' 7.

## קישורים חיצוניים

## הערות שוליים

טברסקאיה ימסקאיה ה-1
מפלגת המרכז (שוודיה)

**מפלגת המרכז** (בשוודית: **Centerpartiet**) היא מפלגה פוליטית ליברלית בשוודיה שנוסדה בשנת 1913. היא מיוצגת בכל ועדות הריקסדאג, ומחזיקה ב-24 מושבים (מתוך 349). בשנים 2019–2021, היא סיפקה אמון ותמיכה לממשלתו השנייה של סטפן לוון. המפלגה חברה בברית הליברלים והדמוקרטים למען אירופה, האינטרנציונל הליברלי ו"התחדשות באירופה".

מצע המפלגה מתמקדת בליברליזם כלכלי, הגנת הסביבה, שוויון מגדרי וביזור סמכויות השלטון. המפלגה מתארת את עצמה כפמיניסטית-ליברלית. מדיניותה הסביבתית מדגישה את חשיבות ההסכמה והפעולה הוולונטרית, כולל עבודה עם יערנים ובעלי קרקעות פרטיים לקידום המגוון הביולוגי במסגרת הסכמה הדדית.

## היסטוריה
ממוזער|כרזת הבחירות של ליגת החקלאים 1945
המפלגה נוסדה בשנת 1913 בשם "ליגת החקלאים" (בשוודית: Bondeförbundet). בשנת 1922, היא התמזגה עם מפלגת איחוד החקלאים הלאומי, ואימצה את שמה הנוכחי בשנת 1957. באותה תקופה, היא הייתה בעלת הברית הקרובה ביותר של המפלגה הסוציאל-דמוקרטית השוודית (SAP) מהמרכז-שמאל במשך עשרים וחמש שנה, ואחת השותפות הקואליציה של SAP בשנים 1936–1945 ובשנים 1951–1957. עם זאת, מאוחר יותר מפלת המרכז ביססה ברית עם המפלגות הבורגניות מהמרכז-ימין שהשיגו את השלטון בשנים 1976–1982 ובשנים 1991–1994.

מטעם מפלגת המרכז כיהנו כשני ראשי ממשלה, שכיהנו בסך הכל כשלוש קדנציות. האחרון שבהם היה תורביורן פלדין שכיהן בתפקיד במשך חמש שנים בסך הכל, בשנים 1976–1978 ולאחר מכן שוב בשנים 1979–1982. מפלגת המרכז הצטרפה לממשלת מרכז-ימין נוספת לאחר הבחירות ב-1991, בראשות מנהיג מפלגת המתונים קרל בילדט. בתקופת הנהגתן של מוד אולופסון ואנני לוף בשנות ה-2000, המפלגה מיקמה את עצמה בבירור בימין הפוליטי כמפלגה ידידותית לעסקים קטנים, ודגלה במדיניות ליברלית ורואה בסוציאל-דמוקרטים את יריבתה העיקרית.

בשנת 2005 מכרה מפלגת המרכז את קבוצת העיתונים שבבעלותה, "Centertidningar AB" תמורת 1.8 מיליארד קרונות שוודיות, מה שהפך אותה למפלגה הפוליטית העשירה בעולם באותה תקופה. בשנת 2022, אנני לוף התפטרה מתפקידה כמנהיגת מפלגת המרכז.

## קישורים חיצוניים

## הערות שוליים

קטגוריה:שוודיה: מפלגות ליברליות
אעראב

**אֶעְרָאבּ** לסירוגין: **חַרַכּאת** (בפרסית: **اعراب**, תעתיק: **eʿrāb**) הוא מכלול הסימנים הדיאקריטיים המשמשים לציון תנועות קצרות והגייה מדויקת בכתב הפרסי. מקור המונח בערבית, שבה הוא מציין גם את מערכת הנטייה התחבירית, אך בפרסית משמש המונח בעיקר לציון סימני התנועות (המקבילים לתשכיל בערבית).

בפרסית מודרנית, השימוש באֶעְרָאבּ מוגבל יחסית, והוא מופיע בעיקר בטקסטים דידקטיים, דתיים או בלשניים, שבהם יש צורך בהבהרת ההגייה. בכתיבה היומיומית, תנועות קצרות אינן מסומנות בדרך כלל, והקורא מסתמך על ההקשר להבנת ההגייה הנכונה.

## מקור המונח
המונח **אֶעְרָאבּ** נגזר מן השורש הערבי ع־ر־ب, הקשור לרעיון של הבהרה, פירוט או הבעה מדויקת. בערבית הקלאסית, המונח מתייחס למערכת סימנים תחביריים המציינים את תפקיד המילה במשפט, כגון נושא או מושא.

עם אימוץ האלפבית הערבי בפרסית, הושאל גם המונח, אך משמעותו הצטמצמה לשימוש בדיאקריטיקה לציון תנועות בלבד, ללא ההיבט התחבירי הקיים בערבית.

## סימני האֶעְרָאבּ
מערכת האֶעְרָאבּ בפרסית כוללת מספר סימנים עיקריים:

### תנועות קצרות
* **ـَ** – **זבר** (zabar) → /a/
* **ـِ** – **זיר** (zir) → /e/
* **ـُ** – **פיש** (pīš) → /o/

סימנים אלה נכתבים מעל או מתחת לאות, ומציינים תנועות קצרות שאינן מיוצגות בכתב הרגיל.

### סימנים נוספים
* **ـْ** – **ג'זם** (jazim) → מציין היעדר תנועה
* **ـّ** – **תשדיד** (tashdīd) → הכפלת עיצור
* **آ** – **מד** (madd) → תנועה ארוכה מודגשת

בניגוד לערבית, סימני תנווין (ـً ـٍ ـٌ) אינם בשימוש בפרסית.

## תפקיד במערכת הכתב
הכתב הפרסי הוא כתב עיצורי (אבג'ד), ולכן אינו מציין בדרך כלל תנועות קצרות. האֶעְרָאבּ משלים את החסר הזה כאשר יש צורך בהבהרה, במיוחד במצבים שבהם מילה יכולה להיקרא ביותר מצורה אחת.

עם זאת, השימוש המוגבל באֶעְרָאבּ בפרסית משקף את העובדה שהשפה אינה תלויה בו לצורך הבנת המשמעות, בניגוד לערבית הקלאסית, שבה לסימנים אלה יש גם תפקיד תחבירי.

## הבדלים בין פרסית לערבית
למרות הדמיון בין מערכות הסימנים, קיימים הבדלים מהותיים:
* בפרסית, האֶעְרָאבּ אינו משמש לציון נטייה תחבירית
* אין שימוש בתנווין
* התנועות מיוצגות באופן שונה (e, o במקום i, u בערבית)
* השימוש הכולל בדיאקריטיקה מצומצם בהרבה

הבדלים אלה משקפים את התאמת מערכת הכתב הערבית לצורכי השפה הפרסית.

## שימושים מודרניים
האֶעְרָאבּ מופיע בעיקר בהקשרים הבאים:
* ספרי לימוד ללומדי פרסית
* טקסטים דתיים או קלאסיים
* מילונים
* פרסומים אקדמיים

במקרים אלה, הסימנים מסייעים להבטיח קריאה מדויקת, במיוחד עבור קוראים שאינם דוברי השפה כשפת אם.
שמם של הסימנים בערבית ובפרסית – שונה.

## שימוש דיגיטלי
סימני האֶעְרָאבּ מקודדים בתקן יוניקוד כחלק מבלוק הכתב הערבי. הם נחשבים לסימנים משולבים (combining characters), כלומר הם נכתבים מעל או מתחת לאותיות ואינם עומדים בפני עצמם.

## ראו גם
* אלפבית פרסי
* תשכיל
* אלפבית ערבי
* סימן דיאקריטי

## לקריאה נוספת

* Lazard, Gilbert. *A Grammar of Contemporary Persian*. Mazda Publishers, 1992.
* Windfuhr, Gernot. *The Iranian Languages*. Routledge, 2009.


## הערות שוליים

קטגוריה:פרסית
קטגוריה:תשכיל
קטגוריה:אלפבית ערבי
נוקטורן בדו דיאז מינור

ממוזער|תווי היצירה**ה[[נוקטורן]] מס' 20 בדו דיאז מינור** (באנגלית: **Nocturne in C-sharp minor, Op. posth. (Chopin)**) הולחן על ידי פרדריק שופן לפסנתר בשנת 1830. יצירה זו אינה פורסמה לאור במהלך חייו, אלא רק מספר שנים לאחר מותו, בשנת 1870.
ממוזער|נוקטורן בדו דיאז מינור

## רקע
היצירה נכתבה לאחר ששופן התיישב בווינה והוא הקדיש אותה לאחותו לודוויקה. זמן קצר לאחר הגעתו לוינה, פרץ מרד נובמבר בפולין מולדתו ויש הסבורים כי הגעגוע והבדידות של המלחין משתקפים ביצירה זו. כמו כן, ביצירה ישנם ציטוטים ליצירות מוקדמות אחרות של שופן- קונצ'רטו לפסנתר מס' 2 ולחן לשיר העם הפולני "The Maiden’s Wish"(הלקוח מאוסף שירי עם שהלחין, אופוס 74).

## הקשר של היצירה למלחמת העולם השנייה ולשואה
במהלך שואת יהודי פולין היצירה נודעה כמי שהצילה את חייהם של שורדי שואה מוזיקאים:
* ב-23 בספטמבר 1939, ולדיסלב שפילמן ביצע את "נוקטורן בדו דיאז מינור" כיצירה האחרונה שהושמעה ברדיו הפולני לפני סגירת התחנה ובמהלך ההפצצות הגרמניות. בהמשך המלחמה, כאשר קצין גרמני בשם וילם הוזנפלד גילה את מקום מחבואו, ניגן בפניו שפילמן את היצירה ובכך הוזנפלד הסכים לחוס על חייו. בסרט הפסנתרן של רומן פולנסקי, היצירה ששפילמן (בגילומו של אדריאן ברודי) מנגן בפני הוזנפלד שונתה לבלדה מס' 1 בסול מינור שהולחנה אף היא על ידי שופן.
* הפסנתרנית היהודייה-פולנית ושורדת השואה נטליה קארפ (1911–2007) הוכרחה בפני הקצין הנאצי שפיקד על מחנה הריכוז פלאשוב, אמון גת לנגן בפניו ביום הולדתו כדי שיחוס עליה ועל אחותה. היא ניגנה בפניו את הנוקטורן בטענה כי יצירה זו מעוררת בה רגשות עצב. אף שהשתיים גורשו לבסוף לאושוויץ, השתיים שרדו את המלחמה.

## קישורים חיצוניים

## הערות שוליים

קטגוריה:יצירות לפסנתר
לה מנוייר

**לה מנוייר** (בצרפתית: **Les Menuires**) הוא אתר סקי בעמק בלוויל בלה טרואה ואלה הממוקם בין סן-מרטין-דה-בלוויל לוואל טורנס במחוז סבואה בצרפת. האתר נמצא בבעלותה של חברת קומפני דה אלפס ומתופעל על ידה.

באתר הנופש 48 מסעדות, 39 מעליות סקי ו-62 מסלולים הכולליםמדרונות סקי למתקדמים ולמתחילים כאחד. כמו כן, אירח האתר את תחרות הסקי האלפיני בסלאלום לגברים באולימפיאדת החורף 1992. מדרונותיו מחוברים ליותר מ-600 קילומטרים של מדרונות בלה טרואה ואלה, מה שהופך אותו לחלק מאזור הסקי הגדול ביותר בעולם. לצד מתקני הסקי, מציע אתר הנופש מגוון פעילויות נוספות.

אתר הנופש נוסד בשנת 1964 ולו טווח גבהים של 1,850 מטרים.

## היסטוריה
במהלך שנות ה-50, הוקם שירות המחקר והפיתוח לתיירות הררית (SEATM) על ידי הרשויות המקומיות כדי להקים את אתר הסקי קורשבל. בשל הצלחתו הרבה של האתר, החליט ראש עיריית סן-מרטין-דה-בלוויל בשנות ה-60 להמשיך את המגמה והקים חברה שנועדה להבטיח את קיומן של 100,000 מיטות המחולקות בין שני אתרי הנופש העיקריים לה מנוייר וואל טורנס, לצד חמישה אתרי נופש חדשים.

בשנת 1964 הותקנו שלוש מעליות הגרר הראשונות. בשנת 1967 נפתחו בתי המגורים הראשונים באזור קרואזט, כמו גם השלב השני של רכבל לה מאסה. בשנת 1969 הוקם משרד התיירות יחד עם המלון הראשון של לה מנוויר, והצד המערבי של ההר צויד במעליות סקי. בשנת 1973 נבנה השלב הראשון של אזור הסקי שלושת העמקים, עם מעלית הגרר אלמנד המחברת את לה מנוויר למריבל, במקביל להחלה פיתוח אתר הנופש הסמוך ואל טורנס.

עד תחילת שנות ה-80, נעשו עבודות פיתוח רחבות היקף באזור לה מנוייר ובוואל טורנס. התוכניות הראשוניות שונו לאורך הדרך ויועדו להן שתי מטרות עיקריות: פיתוח מבוקר ושימור הסביבה. מספר המיטות צומצם ל-26,000 בלה מנוייר ול-20,000 בוואל טורנס. רעיון אתרי הנופש הלווייניים נגנז ובמקום זאת נוצר הכפר המסורתי סן-מרטין-דה-בלוויל עם 1,200 מיטות. בסופו של דבר נוצרו 47,000 מיטות במקום 100,000 כפי שתוכנן תחילה.

אתר הנופש הראשי ממוקם במרכז לה קרואזט. כל המסעדות, החנויות, הברים ומלון לה פלבו מחוברים באמצעות גלריה פנימית. אלה פונים אל המסלול ומעליות הסקי המחברות את רשת שלושת העמקים.

## קישורים חיצוניים

* 
* 
* 

## הערות שוליים

קטגוריה:אתרי סקי בצרפת
קטגוריה:רון-אלפ: ספורט
האנדרטה לקורבנות השואה (מדריד)

**האנדרטה לקורבנות השואה** (בספרדית: **Monumento a las víctimas del Holocausto**) היא אנדרטה במדריד בירת ספרד לזכר נרצחי השואה במלחמת העולם השנייה. היא ממוקמת בגן שלוש התרבויות (בספרדית: Jardín de las Tres Culturas) בפארק חואן קרלוס הראשון. האנדרטה שנחנכה בשנת 2007, הייתה אנדרטת השואה הראשונה בספרד.

## היסטוריה
הקמת אנדרטת קבע לשואה התרחשה במקביל לתשומת לב מוגברת לזיכרון השואה בספרד, בשנים 2004–2005. זאת לקראת יום השנה ה-60 לשחרור מחנה הריכוז מאוטהאוזן שבו נהרגו יותר מ-16,000 ספרדים. מאוטהאוזן החזיק אלפי אסירים פוליטיים ספרדים שהתנגדו למשטר פרנקו. ב-15 בדצמבר 2004, ספרד קבעה את 27 בינואר כיום הזיכרון לשואה ולמניעת פשעים ("Día Oficial de la Memoria del Holocausto y la Prevención de los Crímenes contra la Humanidad") לאחר שהחלטה של האומות המאוחדות קבעה את יום הזיכרון הבינלאומי לשואה.

ב-28 באפריל 2005, שבוע יום השנה לשחרור, אישרה מועצת העיר מדריד פה אחד את הקמת האנדרטה. בהסכם בין מועצת העיר מדריד לקהילה היהודית של מדריד. הקהילה היהודית תרמה את עלות הבנייה בסך 53,600 אירו כתרומה לעיר.

עם השלמתה, האנדרטה נחנכה על ידי ראש עיריית מדריד אלברטו רואיז-גאיארדון ב-12 במרץ 2007. האנדרטה הייתה אנדרטת השואה הראשונה בספרד. בשנת 2017, העיר אוביידו בצפון מערב הפכה לעיר השנייה בספרד עם אנדרטת זיכרון לשואה.

## תיאור
האנדרטה נוצרה על ידי הפסל שמואל נהון בנג'יו, ישראלי ממוצא ספרדי. היא ניצבת בגן שלוש התרבויות בפארק חואן קרלוס הראשון במדריד. הגן מסמל את הדו-קיום של נוצרים, מוסלמים ויהודים.

ארבעים וארבעה עמודים של אזיקי רכבת מפלדה ועץ יוצרים מגן דוד, המקיפים במה מוגבהת עם עמוד מרכזי בגובה 10 מטרים. אזיקי הרכבת ממוסמרים זקופים, ישירות לתוך האדמה, כדי לדמות מצבות בבית קברות.

בצד אחד של הרציף ניצב פסל עשוי מאזיקי עץ של אב המחזיק את בנו בזרועותיו. על שביל המוביל לרציף ניצב לוח זיכרון מברונזה עם הכיתוב:

## קישורים חיצוניים

## הערות שוליים

קטגוריה:יהדות ספרד
קטגוריה:מדריד (קהילה אוטונומית): מבנים
מדריד
פון (קידומת)

**פון** (בגרמנית: **von** מילולית: מ- או של-; ברוסית: **Фон**) היא בדרך-כלל תחילית של שם משפחה השייכת לאצולה. המקור הוא ציון שם המקום ממנו מגיעה המשפחה, או נחלתה. עם זאת, ברשומות מימי הביניים והעת החדשה המוקדמת, בפרט מצפון-מערב גרמניה גם שמות של פשוטי עם יכולים לקבל קידומת "פון" במובן של "מן העיר כך וכך", אם כי הדבר נפוץ יותר ביחס לבעלי קרקעות. גם בשמות שוויצריים והולנדיים (בהם משמת המילה ון (van) הנגזרת מ"פון" הגרמנית), המשמעות היא פשוטה (מהעיר כך וכך) ואינה קשורה לאצולה.

## גרמניה ואוסטריה
עד ביטול מערכת האצולה ב-1919, כללו שמות המשפחה של בני מעמדות האצולה הבאה בירושה, כמו גם האצולה הנמוכה (אדלר, ריטר ופרייהר) את הקידומת "פון". 

הקידומת התגבשה עבור אצולת האימפריה הרומית הקדושה. שמות בני האצולה אורגנו ונכתבו בקטלוגים ייעודיים שנקראו האלמנך של גותה (Almanach de Gotha). המערכת הבירוקרטית של פרוסיה נטתה לסמן אצילים הנושאים תואר באות .v (למשל v. Bismarck אוטו פון ביסמרק או v. Moltke הלמוט פון מולטקה) בעוד ששמות שהמילה "פון" היא חלק משמם ואינם שייכים לאצולה צויינו באופן מלא.

לאחר 1919, בגרמניה, המשיכו השמות הישנים לשאת את הקידומת "פון", אך ללא קונוטציה של אצולה וללא זכויות יתר. ברשימות לקסיקליות של שמות, כגון ספר טלפונים, מתייחסים אלפאביתית לשם הבא אחרי הקידומת "פון", כך שלודוויג פון מיזס (Ludwig von Mises), למשל, מקוטלג תחת M ולא תחת V. יש אישים שרכשו שם הכולל "פון" כגון אביו של המנצח הרברט פון קאראיאן והבמאי לארס פון טרייר.

עם זאת, באוסטריה, נאסר השימוש ב"פון" ובני האצולה האוסטרית שנשאו אותו, חוייבו לוותר עליו. כך הפך פרידריך אוגוסט פון האייק, למשל, לפרידריך האייק.

## רוסיה
קבוצת בני אצולה גרמנים חברי המסדר הליבוני הוזמנו לרוסיה עוד בימי איוואן הרביעי במאה ה-16 ותפסו עמדות בצבא ובממשל. עם התפתחות האימפריה הרוסית החל מהמאה ה-18, נטמעו בה יותר ויותר השפעות גרמניות ואישים גרמנים החלו לתפוס בה מעמד. הן גרמנים-בלטים שנכנסו לאימפריה כתוצאה מכיבוש לטביה, אסטוניה ופינלנד והן גרמנים שהתיישבו באזור הוולגה באזור סראטוב (הגרמנים של הוולגה), בהזמנת יקטרינה השנייה, קיסרית רוסיה. בני אצולה גרמנים ברוסיה שמרו על שמם וזכויותיהם. לפי כללי הכתיב הרוסי המאות ה-18 וה-19 נעשה שימוש במקף בין ה"פון" לשם (Фон-Визин, von-Wiesen) או אף חיבור ללא מקף כלל (Фонвизин; ר' דניס פונביזין). אך במאה העשרים הותאם גם הכתיב ברוסית לזה הגרמני, ללא מקף.

## ארצות סקנדינביה
אנשי אצולה גרמנים שהתיישבו בדנמרק, נורווגיה, פינלנד ושוודיה המשיכו לשאת את השם כולל הקידומת. עם זאת, שמות הנושאים פון הוענקו בסקנדינביה גם לזרים ממקורות אחרים, שאינם גרמנים, כמו למשל למשפחתו של יאורי הנריק פון וריקט הפיני, שמוצאה מסקוטלנד.

בדנמרק הונהג שכל קצין בכיר בצבא יוסיף קידומת "פון" לפני שם משפחתו.

## קישורים חיצוניים

* אלמנך גותה – רשימת קידומות ותארים כללית, הערך "von"

## הערות שוליים

*
*
קטגוריה:תוארי אצולה
Alla fiera dell'est

"**Alla fiera dell'est**" (בעברית: "**ביריד המזרח**") הוא שיר של הזמר-יוצר האיטלקי אנג'לו ברנדוארדי, מתוך האלבום "Alla fiera dell'est" שיצא לאור בשנת 1976 וזכה בפרס מבקרי המוזיקה האיטלקי באותה שנה. הלחן נכתב בידי ברנדוארדי, ואת מילות השיר כתבה רעייתו, לואיסה זאפה, בהשראת השיר "חד גדיא" מהגדת הפסח.

ב-1978 הקליט ברנדוטי גרסה באנגלית בשם "Highdown Fair" למילים של פיט סיינפלד, וגרסה בצרפתית בשם "A la foire de l'Est" למילים של אטיין רודה-גיל.

## מילות השיר
בשיר של ברנדוארדי, האב קונה עכבר ביריד המזרח תמורת שתי מטבעות. החתול מגיע ואוכל את העכבר, הכלב מגיע ונושך את החתול, המקל מכה בכלב, האש שורפת את המקל, המים מכבים את האש, השור שותה את המים, הקצב שוחט את השור, מלאך המוות הורג את הקצב, ולבסוף האל ופוגע במלאך המוות, שהרג את הקצב, ששחט את השור, ששתה את המים, שכיבו את האש, ששרפה את המקל, שהכה את הכלב, שנשך את החתול, שאכל את העכבר, שהאב קנה בשוק.

## השיר במצעדים
### מצעדים שבועיים

### מצעדי סוף שנה

## גרסאות בעברית
נעמי שמר כתבה מילים בעברית לשירו של ברנדוטי. השיר נפתח במילים "גדי אחד, גדי אחד קנה אבינו בשני זוזים". נעמי שמר, בתה ללי שמר, והזמר דור הררי, הקליטו את השיר לרדיו בשנת 1979. ב-1981, הזמר-יוצר יוסי בנאי הקליט לרדיו את גרסתה של שמר, בעיבודו של דוד קריבושי ובליווי תזמורת קול ישראל.

בשנת 1989 כתבה חוה אלברשטיין את השיר 'חד גדיא' שנכלל באלבומה "לונדון" למנגינת השיר האיטלקי. השיר שהביע ביקורת על השימוש באלימות ככלי שמוביל לעוד אלימות, עורר סערה ציבורית ונאסר בתחילה להשמעה, אולם בהמשך בהתערבות היועץ המשפטי לממשלה דאז, יוסף חריש, הוא חזר להיות מושמע ברדיו. להקת הרוק הישראלית, קרוסלה, הוציאה בשנת 2014, גרסת כיסוי רוקיסטית לשירה של אלברשטיין, שיצא באלבום "שרות חוה אלברשטיין" כחלק מהמיזם המוזיקלי "עבודה עברית".

## בתרבות
הזמר שלומי שבת הקליט ב-2007, שני בתים מהשיר האיטלקי עבור פרסומת לחברת סלולרית.

השיר מופיע בסרט הצרפתי-בלגי "טורי ולוקיטה" משנת 2022, המספר את קשייהם של פליטים צעירים מאפריקה המתחזים לאחים ומבקשים לקבל מעמד קבע בבלגיה.

## קישורים חיצוניים
* "'''Alla fiera dell'est'''", מילות השיר באיטלקית עם תרגום לאנגלית, באתר Lyrics Translate
* 20px "'''Alla fiera dell'est'''", באתר המוזיקה Discogs **(באנגלית)**
* 30px "'''Alla fiera dell'est'''", באתר המוזיקה Genius **(באנגלית)**
* 20px "'''Alla fiera dell'est'''", באתר המוזיקה Spotify **(באנגלית)**
* 44px "'''Alla fiera dell'est'''", באתר המוזיקה אפל מיוזיק **(באנגלית)**
* 20px "'''Alla fiera dell'est'''", באתר המוזיקה SoundCloud **(באנגלית)**
* "'''Alla fiera dell'est'''", באתר המוזיקה SecondHandSongs **(באנגלית)**

#### ביצוע באיטלקית
* 15px "Alla fiera dell'est" בביצוע אנג'לו ברנדוארדי, סרטון בערוץ יוטיוב, **1976**

#### ביצוע באנגלית
* 15px "Highdown Fair" בביצוע אנג'לו ברנדוארדי, סרטון בערוץ יוטיוב, **1978**

#### ביצוע בצרפתית
* 15px "A la foire de l'Est" בביצוע אנג'לו ברנדוארדי, סרטון בערוץ יוטיוב, **1978**

#### ביצוע בעברית
* 15px "חד גדיא" בביצוע יוסי בנאי, סרטון בערוץ יוטיוב, **1981**
* 15px "חד גדיא" בביצוע חוה אלברשטיין, סרטון בערוץ יוטיוב, **1989**

## הערות שוליים

קטגוריה:שירים באיטלקית
קטגוריה:שירים שתורגמו מאיטלקית לעברית
קטגוריה:שירים שנכתבו על ידי נעמי שמר
קטגוריה:שירי יוסי בנאי
קטגוריה:שירי חוה אלברשטיין
קטגוריה:שירים מצטברים
גרואו פיימנטס בע"מ

**גרואו פיימנטס בע"מ** (באנגלית: **Grow Payments Ltd**) היא חברת פינטק ישראלית המספקת פתרונות סליקה, תשלומים דיגיטליים ושירותים פיננסיים לעסקים, חברות, ארגונים ועמותות. החברה פועלת תחת המותג **Grow**, והייתה ידועה בעבר בשם **"משולם פתרונות תשלום בע"מ"**.

## היסטוריה
החברה הוקמה ב־31 ביולי 2007 תחת השם "משולם פתרונות תשלום בע"מ" (Meshulam Payment Solutions Ltd), והחלה לפעול בתחומי הסליקה והתשלומים הדיגיטליים. בשנת 2023 עברה החברה מיתוג מחדש תחת השם **Grow Payments Ltd**, כחלק מהתרחבותה לתחום הפינטק והבנקאות הדיגיטלית לעסקים.

בשנת 2013, החברה השיקה את פלטפורמת 'משולם', שהייתה הראשונה בישראל להציע אפשרות תשלום ועד בית באמצעות כרטיס אשראי.

בשנת 2015, גרואו הוציאה את אפליקציית 'משולם', שהייתה אפליקציית התשלומים הראשונה בישראל ואיפשרה לעסקים לקבל תשלום באמצעים דיגיטליים.

## פעילות ותחומי עיסוק
החברה מספקת שירותי סליקה ותשלומים דיגיטליים ליותר מ־100,000 חברות ועסקים בישראל, באמצעות ממשקי API (משולם API, שנוסד ב-2019) ואפשרות לחיבור לאתרי סחר ומערכות מקצועיות.

החברה מציעה סליקה בכרטיסי אשראי, ב-bit, Paybox ובארנקים דיגיטליים כגון Apple Pay ,Google Pay, והעברה בנקאית.

המערכת מאפשרת גם את הפיכת הטלפון הנייד למסוף סליקה באמצעות טכנולוגיית EMV, בכדי לחזק את רמת האבטחה בעסקאות מקוונות.

## טכנולוגיית Growin
בשנת 2022 השיקה החברה את **Growin**, פלטפורמת תשלומים המאפשרת לנהל את כל אמצעי התשלום במקום אחד. לרבות Express Checkout, חוויית משתמש מבוססת ארנק דיגיטלי, וממשק בעיצוב נייטרלי המשתלב עם כלל אתרים ופלטפורמות אחרים.

הטכנולוגיה נועדה לשפר את שיעורי ההמרה בעסקאות אונליין, ולהפחית את נטישת התשלום באמצעות תהליך יעיל יותר. לפי נתוני החברה, שיעורי ההמרה בתשלומים דרך ארנקים דיגיטליים גבוהים בכ-20%-30% לעומת תשלום בכרטיס אשראי רגיל.

## מעמד רגולטורי
בנובמבר 2023, בנק ישראל העניק ל-Grow (בשם הרשמי "משולם פתרונות תשלום בע"מ") **קוד זיהוי 35**, מה שהפך אותה לאחת משלוש החברות החוץ-בנקאיות הראשונות שקיבלו גישה ישירה למערכות התשלומים הלאומיות.

המהלך מאפשר לה לפעול כמשתתפת עצמאית במערכת זה"ב ובמערכת שב"א, ולצמצם את התלות בבנקים.

בעקבות מעמד זה, השיקה גרואו אמצעי תשלום לביצוע העברות בנקאיות מיידיות מבלי להעביר את פרטי חשבון העסק ללקוח.

## מהלכים אסטרטגיים
### Growin – מהפכת התשלומים (2022)
השקת פלטפורמת Growin הוצגה כמהלך טכנולוגי הממצב את החברה כחלוצה בתחום חוויית המשתמש והאינטגרציה הדיגיטלית.

### "אנשים עם עסקים" (2024)
בדצמבר 2024 השיקה Grow מהלך אסטרטגי בהשקעה של למעלה מ-3 מיליון ש"ח, שהוצג כשלב ראשון בהפיכתה ל-**נאו-בנק לעסקים בישראל**.

הקמפיין לווה בקולו של הזמר והיוצר רמי קלינשטיין, ונוצר על ידי משרד הפרסום MOVE מקבוצת אדלר-חומסקי.

;תשלום דיגיטלי ב־PayBox

בינואר 2026, חברת גרואו השיקה ביחד עם חברת פייבוקס פתרון דיגיטלי המאפשר לבצע תשלום לבית עסק על ידי הפניה לאפליקציית PayBox, מבלי הצורך בהזנת פרטי כרטיס אשראי.

## שיתופי פעולה
בשנת 2020 הכריזו בנק הפועלים ו-bit על שיתוף פעולה עם משולם (כיום Grow), שאיפשר לעסקים קטנים לקבל תשלומים באפליקציית bit **ללא תקרה שנתית**, כולל אפשרות תשלום דרך אתר, אפליקציה או הודעת SMS, והיווה צעד משמעותי בהנגשת תשלומים דיגיטליים לעסקים קטנים.

## הערות שוליים

קטגוריה:חברות פינטק ישראליות
קטגוריה:ישראל: חברות שהוקמו ב-2007
טופואוטואה אולוקללה, נסיך טונגה

**טופואוטואה אולוקללה, נסיך טונגה** (בטונגאית: **Siaosi Manumataongo ʻAlaivahamamaʻo ʻAhoʻeitu Konstantin Tukuʻaho**; נולד ב-17 בספטמבר 1985) הוא יורש העצר של טונגה, מדינת איים בפולינזיה שבדרום האוקיינוס השקט. טופואוטואה הוא בנו השני של טופו השישי, מלך טונגה, אשר כיהן כראש ממשלת טונגה וכשר בממשלת טונגה וננסיפאו טוקואו, מלכת טונגה. מאז ינואר 2025, טופואוטואה הוא שר החוץ של טונגה ומשרת בכוחות המזוינים של טונגה.

## ביוגרפיה
טופואוטואה נולד ב-17 בספטמבר 1985 בנוקואלופה, בירת טונגה. בשנת 2018, סיים תואר תואר ראשון בלימודי צבא וביטחון ובשנת 2021 סיים תואר שני בדיפלומטיה באוניברסיטה הלאומית של אוסטרליה (ANU).

### הכתרה כמלך
במרץ 2012, טופואוטואה אולוקללה הוכרז בתור יורש העצר של טונגה והמלך הבא לאחר אביו, טופו השישי, מלך טונגה. בנוסף, טופואוטואה הוכתר כנסיך טונגה. ב-28 בינואר 2025, טופואוטואה הפך לשר החוץ ולשר בקבינט טונגה.

### חתונה
ב-12 ביולי 2012, הנסיך טופואוטואה אולוקללה התחתן עם בת דודתו מדרגה שנייה, סינאיטקלה פקפנוה. כ-2,000 אנשים הגיעו לחתונה. טופואוטואה היה בן 26 ובת זוגות סינאיטקלה, הייתה בת 25. החתונה הייתה החתונה הראשונה של נסיך טונגאי מזה 65 שנים. היא התקיימה בכנסייה החופשית של טונגה שבבירה נוקואלופה.

החתונה שהתקיימה בין בני דודים הובילה למחלוקת נרחבת במדינה. עם זאת, הפרוטוקול אצל משפחות מלוכה מחייב חתונה בין בני דודים בנישואים מאורגנים על מנת לשמור על תורשה. החתונה אף ספגה ביקורת מטעם פוליטיקאים טונגאים.

## קישורים חיצוניים

## הערות שוליים

קטגוריה:טונגה: אישים
קטגוריה:נסיכים
קטגוריה:ילידי 1985
Equinor

**Equinor** (בתרגום חופשי לעברית: **אקווינור**) היא חברת אנרגיה נורווגית בינלאומית אשר ממוקמת בסטוונגר, נורווגיה. החברה עוסקת בעיקר בייצוא של נפט לכ-36 מדינות, ומשקיעה באנרגיה מתחדשת ובליתיום. נכון ל-2020, Equinor היא החברה ה-169 הגדולה בעולם. ב-2022, היא דורגה במקום ה-52 באותה הרשימה. נכון ל-2021, Equinor מעסיקה 21,126 עובדים. החברה פועלת במספר רב של מדינות, ביניהן אוסטרליה, אלג'יריה, קנדה, רוסיה, לוב, ניגריה, ונצואלה ועוד.

החברה הוקמה ב-2007 לאחר איחוד של חברות האנרגיה Statoil, Saga Petroleum ו־Norsk Hydro. נכון ל-2017, ממשלת נורווגיה מחזיקה ב-67% ממניות החברה, והחלטות רבות שלה מתבצעות תחת החלטת משרד הנפט והאנרגיה של נורווגיה. ב-2018 הוחלט לקרוא לחברה Equinor, נגזרת של השורש הנורווגי Equi (שוויון).

## היסטוריה
Equinor היא חברה המאחדת שלוש חברות נפט ואנרגיה נורווגיות: Statoil, Saga Petroleum ו־Norsk Hydro.

### Statoil
החברה Staoil או בשמה המלא Den Norske Stats Oljeselskap A/S הוקמה על ידי ממשלת נורווגיה ב-14 ביולי 1972. החברה עבדה בשיתוף פעולה עם משרד התעשייה ומשרד האנרגיה של נרווגיה. החברה פעלה כחברה ציבורית עד איחודה ב-2007.

### Hydro
ב-1965, החברה Elf Aquitaine התאחדה עם 6 חברות צרפתיות בתחום הנפט, ביחד הם הקימו את החברה Hydro Oil & Gas שפעלה במספר מדינות כגון אנגולה, קנדה, רוסיה ולוב. ב-1999 Hydro רכשה את חברת הנפט השלישית בגודלה בנורווגיה, Saga Petroleum.

### האיחוד
בדצמבר 2006 הוצא לאחד את החברות. ב-3 במאי 2007 התוכנית לאיחוד החברות אושרה על ידי האזור הכלכלי האירופי (EEA) והאיחוד האירופי, וב-8 ביוני 2007 היא אושרה על ידי הפרלמנט הנורווגי. ראש ממשלת נורווגיה ינס סטולטנברג הכריז כי מדובר בדור חדש בתחום האנרגיה הגלובלית, אשר תחזק את תעשיית האנרגיה והנפט הנרווגית. תחת הסכם האיחוד הוחלט כי הממשלה הנורווגית תחזיק ב-62.5% מהמניות, אך ב-2001 הממשלה הנורווגית הכריזה כי היא שואפת להחזיק כ-67% ממניות החברה, מה שקרה ב-2009.

## קישורים חיצוניים

* 

## הערות שוליים

קטגוריה:חברות נורווגיות
קטגוריה:חברות הנסחרות בבורסה לניירות ערך בניו יורק
קטגוריה:תאגידים רב-לאומיים
קטגוריה:חברות נפט
קטגוריה:חברות גז טבעי
טבע דומם עם טווסים

**טבע דומם עם טווסים** הוא ציור מאת רמברנדט, שנוצר בסביבות 1639. היצירה צוירה בצבע שמן ומתארת טווסים לאחר שחיטתם, בהתאם למנהגי התקופה. היצירה מוצגת ברייקסמוזיאום, אמסטרדם.

## תיאור היצירה
הציור מציג טווסים תלויים בחדר אחסון מיד לאחר הריגתם, במצב שבו הושארו כדי שדמם יתנקז. בתקופתו של רמברנדט נחשבו טווסים למאכל של בני המעמד הגבוה, ובשרם שולב בין היתר בפשטידות.

האמן מתמקד במראה נוצות הטווס, המתאפיינות בדגמים עשירים ובשילוב צבעים בולטים של כחול, ירוק ואוכרה צהובה. הצבעוניות המגוונת והמרקם של הנוצות מודגשים, ומבליטים את העניין החזותי של האמן במראה הטווס.

רמברנדט צייר את הטווסים המתים כיצירה בעלת אופי דקורטיבי, שנועדה לקישוט חלל פנימי. ציורים מסוג זה נתלו לעיתים גבוה, למשל מעל דלת, והנושא של טווסים התאים לכך משום שהוא יוצר אווירה של טבע וכפר. היצירה צוירה ככל הנראה בתקופה שבה עבר רמברנדט להתגורר בביתו ברחוב יודנבריסטראט באמסטרדם, וייתכן כי נועדה עבור ביתו החדש, כדרך להכניס תחושה של חיי כפר אל תוך הסביבה העירונית.

## תולדות הבעלות
היצירה נזכרת לראשונה במלאי העיזבון של קלרה דה ולאר (או קלרה ואן ורלאר), אלמנתו של הנדריק ואן דומסלאר, שנערך באמסטרדם ב־16 באוקטובר 1660. היא מופיעה שם תחת השם "ציור המתאר שני טווסים וילד, מאת רמברנדט". בספטמבר 1685 נזכרה במלאי העיזבון של בנה, טוביאס ואן דומסלאר, באמסטרדם, כ־"ציור גדול עם שני טווסים מאת רמברנדט".

ב־12 במאי 1734 נמכר במכירה פומבית ציור מאת רמברנדט בנושא "עופות מתים" במהלך מכירת אוסף וילם סיקס אצל בית המכירות של חריט סחומאקרס באמסטרדם. לא ברור אם מדובר ביצירה זו.

בשנת 1819 הייתה היצירה בבעלותו של הפוליטיקאי הבריטי ויליאם ראלף קרטראייט, שהשאיל אותה לתערוכה בלונדון באותה שנה. ייתכן כי קרטראייט ירש את היצירה מדודתו קתרין אן בלקווד (נפטרה 1804), אשר ייתכן שירשה אותה מחמיה, קולונל ג'ון בלקווד (נפטר 1777). מאוחר יותר, לפחות עד שנת 1915, הייתה היצירה בבעלות נכדו, ויליאם קורנווליס קרטראייט.

לפי פרדריק שמידט דגנר, בשנת 1918, לפני סיום מלחמת העולם הראשונה, נרכשה היצירה על ידי סוחר האמנות פרדריק מולר ושות' באמסטרדם. בין השנים 1918 ל־1942 הייתה בבעלותו של ז'אן ז'וזף מארי שאבו, אשר השאיל אותה לרייקסמוזיאום באמסטרדם בין השנים 1923 ל־1942. ב־21 ביולי 1942 נמכרה היצירה באופן בלתי חוקי על ידי שאבו, יחד עם שני ציורים נוספים, תמורת 800,000 גילדן לסוחר האמנות ארהרד גפל, שרכש אותה עבור מוזיאון הפיהרר המתוכנן של אדולף היטלר בלינץ. ב־9 באוקטובר 1945 הועברה היצירה על ידי האמריקאים דרך מרכז האיסוף המרכזי לממשלת הולנד, שהפקידה אותה בידי קרן נכסי האמנות ההולנדיים. הקרן השאילה אותה לרייקסמוזיאום בשנת 1948, והמוזיאון קיבל עליה בעלות סופית ב־24 בפברואר 1960.

## קישורים חיצוניים

## הערות שוליים

קטגוריה:רמברנדט: ציורים
קטגוריה:טבע דומם
קטגוריה:ציורי שמן
קטגוריה:ציורים מהמאה ה-17
קטגוריה:בעלי חיים באמנות
ייצור ללא תאורה

**ייצור ללא תאורה** (באנגלית: **lights-out manufacturing**), לעיתים **מפעל חשוך** (**dark factory**), הוא מודל של ייצור שבו רוב התהליך אוטומטי, כך שניתן להפעיל את המתקן ללא נוכחות קבועה של כוח אדם בשטח הייצור.

הביטוי מתייחס גם לרעיון שמפעל כזה יכול לפעול כשהאורות כבויים, כי אין צורך בתאורה למען עובדים. בפועל רוב המפעלים אינם "חשוכים" לגמרי: נדרשים אנשים לתחזוקה, בקרת איכות, טעינת חומרי גלם, והגדרת מכונות CNC.

מפעל אוטומטי מתואר לעיתים כמקום שבו נכנסים חומרי גלם ויוצאים מוצרים מוגמרים עם התערבות אנושית מזערית. אחד התיאורים המוקדמים בספרות המדע הבדיוני הוא הסיפור הקצר "Autofac" (1955) מאת פיליפ ק. דיק.

## דוגמאות
### עיבוד שבבי במכונות CNC
חלק מהמכונות פועלות ללא מפעיל קבוע; חנויות עיבוד שבבי רבות מריצות אותן בלילות ובסופי שבוע. בכל זאת נהוג שיהיה אדם בקרבת המכונה לשם בטיחות והתראה.

### מפעלים שמדווחים על מצב "ללא תאורה"
חברת פאנוק היפנית דווחה כי מאז 2001 מפעל ייצור רובוטים שלה פועל ללא צוות קבוע בשטח; הרובוטים מייצרים רובוטים אחרים, ולפי דיווח מ־2003 היו הרצות של עד 30 יום ללא השגחה; גם חימום וקירור כובו לפי עדות בכיר בחברה.

בהולנד, פיליפס השתמשה בייצור כזה למכונות גילוח חשמליות עם 128 רובוטים של Adept Technology ותשעה עובדי איכות בלבד בסוף הקו.

ייצור מעגלים משולבים על וופרים בקוטר 300 מ"מ מתואר ככמעט מלא אוטומציה, כשעובדים עוסקים בפיקוח ובתיקון תקלות.

## סיבות ליישום
ייצור ללא תאורה או בין משמרות מאפשר לעיתים להגדיל פלט ולחסוך בעלויות משמרת; ארגון המרחב סביב רובוטים יכול להקטין דרישות לתאורה, מיזוג אוויר ושטח לעומת תאי עבודה מותאמים לאדם.

## ראו גם
* אוטומציה
* מכונה מתשכפלת

## הערות שוליים

קטגוריה:ייצור
קטגוריה:אוטומציה
קטגוריה:רובוטיקה
אנה הנדלר

**אנה איזבלה הנדלר** (בגרמנית: **Anna Handler**; נולדה ב-16 באפריל 1996) היא מנצחת ופסנתרנית גרמנייה. הנדלר משמשת כיום כמנצחת משנה של התזמורת הסימפונית של בוסטון וכמנצחת הראשית המיועדת של תזמורת אלסטר.

## ביוגרפיה
אנה הנדלר נולדה לאב גרמני ולאם קולומביאנית בקאן-סור-מר שבצרפת, שם עבדו הוריה כמהנדסים. היא גדלה במינכן, גרמניה, ובתחילה הקימה צמד שירה עם אחותה הצעירה לאורה. הנדלר למדה נגינה בפסנתר וניצוח אצל אינגריד פליטר באקדמיה לפסנתר של אימולה; אצל אדריאן אוטיקר באוניברסיטה למוזיקה ואמנויות הבמה במינכן; אצל הנרי סיגפרידסון באוניברסיטת פולקוואנג לאמנויות באסן; אצל ניקולס פאסקט ואקהרט ויציק באקדמיה למוזיקה ע"ש פרנץ ליסט בוויימאר; ואצל פאבל גילילוב באקדמיה למוזיקה בליכטנשטיין.

אנה הנדלר ואחותה לאורה הופיעו כצמד דואו של פסנתר וכינור. בשנת 2019 הקימה הנדלר את האנסמבל "אניגמה קלאסיקה". הפרויקטים המוזיקליים שלה ושל האנסמבל כללו שיתופי פעולה עם מוזיקאים כמו ארבלה שטיינבאכר, דניאל מילר-שוט וסבין מאייר, וכן פרויקט רב-תחומי לחינוך מוזיקלי הכולל אנימציית וידאו גנרטיבית בזמן אמת בפסטיבל האמנים הצעירים בביירוית באוגוסט 2022. עבודתה זיכתה אותה בפרס "Maria Ladenburger Förderpreis". היא שימשה גם כעוזרת מנצח באופרה הממלכתית של בוואריה, שם עבדה עם אוקסנה ליניב על הפקות כמו "אווה ואדם", שהועלתה בבכורה כחלק מפסטיבל האופרה של מינכן ב-2019. בשנת 2022 ערכה את הופעת הבכורה שלה כמנצחת בפסטיבל זלצבורג עם האופרה "קטיה קבנובה", וחזרה לשם בשנים שלאחר מכן לנצח על "הילד והקסמים" של ראוול (2023) ו"החכמה" של קרל אורף (2024).

התקופה בארצות הברית אנא המשיכה את לימודי המוזיקה שלה בארצות הברית בבית הספר ג'וליארד, שם בין מוריה נמנה דייוויד רוברטסון. היא זכתה במלגת "קובנר" של ג'וליארד לסטודנטים מצטיינים למוזיקה קלאסית, והייתה הסטודנטית הראשונה למסלול ניצוח שקיבלה מלגה זו. היא סיימה את לימודיה בג'וליארד ב-2023 עם תואר מוסמך במוזיקה (MM). לאחר מכן הפכה למנצחת עמית בתוכנית דודאמל של התזמורת הפילהרמונית של לוס אנג'לס לעונת 2023–2024. בספטמבר 2024 מונתה למנצחת משנה של התזמורת הסימפונית של בוסטון. היא ערכה את הופעת הבכורה שלה עם התזמורת בפסטיבל טנגלווד באוגוסט 2025, ואת הופעת הבכורה שלה בסדרת המנויים של התזמורת באולם הסימפוני (בוסטון) בנובמבר 2025.

תזמורת אלסטר ובית בטהובן בספטמבר 2025 ניצחה הנדלר לראשונה כמנצחת אורחת על תזמורת אלסטר. בנובמבר 2025 הודיעה התזמורת על מינויה של הנדלר למנצחת הראשית הבאה שלה, החל מעונת 2026–2027, עם חוזה ראשוני לשלוש שנים. הנדלר היא המנצחת האישה השנייה שמונתה למנצחת ראשית של תזמורת אלסטר.

אנה הנדלר תשמש גם בתור "אמנית בית" בבית בטהובן בבון בעונת 2026–2027, שבמהלכה תבצע ארבעה קונצרטים בתפקידים שונים.

## קישורים חיצוניים
* 

## הערות שוליים

קטגוריה:מנצחים גרמנים
קטגוריה:פסנתרנים גרמנים
קטגוריה:בוגרות בית הספר ג'וליארד
קטגוריה:מנצחות
קטגוריה:פסנתרניות
קטגוריה:גרמניות שנולדו ב-1996
עמותת דירה ללוחם

עמותת "**דירה ללוחם**" היא עמותה ישראלית הפועלת למען לוחמים משוחררים, משרתי מילואים ואנשי כוחות הביטחון. העמותה מספקת מעטפת ליווי בתחומי המימון, המשפט והנדל"ן, במטרה לאפשר ללוחמים משוחררים לרכוש דירה בישראל.

## הקמה
העמותה הוקמה בשנת 2024 על ידי קצינים בכירים במילואים, מתוך חזון לחזק את החוסן הלאומי והחברתי של המשרתים בצה"ל. מייסדי העמותה זיהו את הקושי הגובר של לוחמים משוחררים להגיע לבעלות על דירה בשל יוקר המחיה ומחירי הדיור, והחליטו להשתמש בניסיונם הניהולי והמערכתי כדי לייצר פתרונות ייעודיים.

**מייסדי העמותה**
*אלעד ויס: סגן-אלוף במילואים, בעל ניסיון של 23 שנים בתפקידי פיקוד ולוגיסטיקה בצה"ל, בעל תואר ראשון בהנדסת מכונות ממכללת אפקה ותואר שני במשפטים מאוניברסיטת בר-אילן. בנוסף בוגר תוכנית מנדל למנהיגות חינוכית ותוכנית הכשרת יזמות נדל"ן באוניברסיטת רייכמן.
*אלי בוקובזה: אלוף-משנה במילואים, שירת 28 שנים כקצין טכנולוגיה ואחזקה. בעל תואר שני בניהול מקרקעין מהטכניון ומשמש כסגן סמנכ"ל בחברת נתיבי ישראל.

## פעילות העמותה
העמותה פועלת במודל המשלב ליווי פרטני עם כוח קנייה קבוצתי:
* מיצוי זכויות וחינוך פיננסי: מתן כלים ראשוניים והערכת יכולות כלכליות של המשתחרר.
* כוח קנייה משותף: ריכוז קבוצות של לוחמים ליצירת לחץ צרכני מול קבלנים ויזמים, במטרה להשיג תנאי רכישה ומחירים מועדפים.
* שיתופי פעולה אסטרטגיים: קיום קשרים עם בנקים למשכנתאות, חברות בנייה, משרדי עורכי דין ויועצים פיננסיים לסבסוד שירותים והטבות בתנאי המימון.
* ליווי מקצה לקצה: העמותה מלווה את הלוחם משלב הבדיקה הראשונית ועד לקבלת המפתח, כולל מעטפת משפטית וייעוץ משכנתאות.
* חינוך והנגשת ידע:העמותה מפעילה מערך הסברה דיגיטלי נרחב הכולל סרטוני הדרכה, הרצאות ותכנים מקצועיים בתחומי הנדל"ן והכלכלה. מטרת פעילות זו היא להקנות ללוחמים "אוריינות נדל"נית" שתאפשר להם לקבל החלטות מושכלות ואחראיות.

## קישורים חיצוניים
* 
* דף האינסטגרם הרשמי של עמותת "דירה ללוחם"
* ערוץ היוטיוב של עמותת "דירה ללוחם"
* 

## הערות שוליים

קטגוריה:ישראל: עמותות
קטגוריה:ישראל: עמותות של בוגרי יחידות צבאיות
הפרעת הזיית תפיסה מתמשכת

**הפרעת הזיית תפיסה מתמשכת** (באנגלית: **Hallucinogen persisting perception disorder**; בקיצור: **HPPD**, נקראת גם **הפרעת תפיסה מתמשכת**) היא הפרעה לא פסיכוטית בה האדם חווה הזיות ויזואלוית לטווח זמן ארוך. היא נגרמת כתוצאה משימוש בסמים כגון סמים פסיכדלים (מסקלין, פסילוציבין, LSD, DMT), דיסוציאטיבים (קטמין, פנציקלידין, שאיפת ממסים נדיפים), דליריאנטים, אמפתוגנים-אנטקטוגנים, קנבינואידים ו-SSRI.

התסמין הנפוץ ביותר להפרעה הוא תסמונת השלג החזותי, נקודות לבנות, שחורות, שקופות או צבעוניות מהבהבות מתמשכות על פני שדה הראייה. תסמינים נוספים כוללים ראיית צבעים מוגברת, שינוי בתפסית התנועה, עצמים צפים בעין ופראידוליה.

ההפרעה מאובחנת כאשר היא גורמת למצוקה יום-יומית אצל המטופל, וכאשר אין הסבר קליני, רפואי, פסיכולוגי או נוירולוגי אחר. ב-DSM-5, ההפרעה נמצאת תחת קוד האבחון 292.89 (F16.983). ב-ICD-10 היא נמצאת תחת קוד האחבון F16.7. לעיתים קרובות יש בלבול בין הפרעה זו לבין פסיכוזה הנגרמת על ידי חומרים (Substance-induced psychosis).

ההפרעה מחולקת ל-2 סוגים: HPPD I ו-HPPD II. בעוד ש-HPPD I נמשך רק למספר חודשים או שנים, HPPD II נמשך לכל החיים. המקרים הדרסטיים הנראים ב-HPPD II ככל הנראה נגרמים כתוצאה משימוש בסמים אצל אנשים עם הפרעות נפשיות קיימות.

הגורמים להפרעה לא ידועים במלואם, אך היפותזה אחת סוברת כי חרדה עלולה להשפיע על החוויה הפסיכדלית ("טריפ") ובכך עלולה גם להגביר או להוביל להזיות חזותיות גם לאחר החוויה.

## תסמינים
תסמינים נפוצים ל-HPPD כוללים הילה, אאורה, פלינופסיה  (אובייקטיביים הנעלמים משדה הראייה), שינויים בשדה הראייה, "ראיית שלג", היפנגוגיה  (שינויים קיצוניים בין מצב שינה לערנות), עיוותים בשדי הראייה, ראייה כפולה וכמות גבוהה של עצמים צפים בעין. כמות גדולה מהלוקים ב-HPPD לוקים גם בהפרעת דה-פרסונליזציה, הפרעות חרדה או PTSD.

## טיפול
נכון לינואר 2022, אין טיפול או תרופה רשמית ל-HPPD, אך אלו הלוקים ב-HPPD ממלצים להפסיק את השימוש בסמים, לשנות דיאטה ולהפחית זמן מסך. היעילות של תרופות אנטי-פסיכוטיות לא טיפוסיות כגון אריפיפרזול וריספרידון לטיפול ב-HPPD מוטלות בספק. עם זאת, מחקר משנת 2013 מצא יעילות בין ריספרידון לבין טיפול ב-HPPD.
* למוטריג'ין, תרופה אנטי-אפילפטית לטיפול באפילפסיה, התקף גלאסטי ובהפרעה דו-קוטבית, היא התרופה הפופולרית ביותר לטיפול ב-HPPD.
* קלונידין, תרופה לטיפול ביתר לחץ דם, ADHD, והתקפי חרדה, נמצאה כיעילה לטיפול ב-"פלאשבקים הקשורים ל-LSD".

## הערות שוליים

קטגוריה:הפרעות נפשיות והתנהגותיות כתוצאה משימוש בחומרים פסיכואקטיביים
קטגוריה:השפעות של סמים
30 (אלבום של אייל גולן)

"**30**" הוא אלבום האולפן ה-30 של הזמר הישראלי אייל גולן, שיצא לאור בתאריכים 23 במרץ (יום ב'), 26 במרץ (יום ה') ו-1 באפריל (יום ד') 2026 בהוצאת חברת התקליטים ליאם הפקות. האלבום כולל 30 רצועות שיצאו ב-3 חלקים, 10 שירים בכל חלק. בכל החלקים יש 9 שירים חדשים וחידוש אחד לשיר מהעבר. בחלק א': לשיר "זרה" של גולן משנת 1998 שנכנס לאלבום "חייל של אהבה". בחלק ב': לשיר "השיר האחרון" של גולן משנת 1997 שנכנס לאלבום "בלעדייך". עטיפת האלבום החדש מזכירה גם את אלבום זה. האלבום מאופיין בגיוון מוזיקלי רחב ומשלב בלדות רגשיות לצד שירים קצביים ברוח ים-תיכונית עכשווית.

## רקע והפקה
לאחר שהכריז על הפרויקט הכי גדול בקריירתו, גולן מוציא את אלבום האולפן מספר 30 כמיטב המסורת כבר למעלה מ-20 שנה, לפני חג הפסח. האלבום מכיל 30 שירים אותם כתבו והלחינו למעלה מ-20 יוצרים, עיבדו והפיקו מוזיקלית למעלה מ-9 יוצרים וכל חלק מכיל 10 שירים חדשים. הסגנונות המוזיקליים באלבום מגוונים ומפתיעים - שירים בטעם של פעם, מזרחית, דיכאון, פופ ישראלי וגם חידוש לשיר "זרה" מ-1998. הגיוון מראה את דרכו של גולן להתפתח לז'אנרים אחרים, ולא להישאר רק בסגנונו. עטיפת החלק הראשון של האלבום מזכירה את העטיפה של האלבום ה-4 של אייל גולן "חייל של אהבה". עטיפת החלק השני של האלבום מזכירה את העטיפה של האלבום ה-3 של אייל גולן "בלעדייך". גולן לאחרונה מבצע את המהלך הזה על המון שירים כגון "מדע בדיוני" שמזכיר את העטיפה של "דרך לחיים" (2010) או ה-ep ה-2 שלו "בדרך ל-30" שמזכיר את העטיפה של "בסוף כל יום" (2015) או "בית מזכוכית" שמזכיר את העטיפה של "חלק מחיי" (2011).

## רשימת רצועות

## הערות שוליים

קטגוריה:אייל גולן
מרטלט (טיל)

**מרטלט** (באנגלית: **Martlet**) הוא טיל קל רב-תכליתי מתוצרת בריטית, שפותח על ידי קבוצת תאלס במסגרת משפחת טילי **LMM** (טילים רב-תכליתיים קלים).

הטיל נועד לספק יכולת תקיפה מדויקת נגד מטרות קטנות ומהירות, לרבות כלי שיט קלים, רחפנים ומטרות קרקעיות, תוך צמצום נזק היקפי. מרטלט משמש בעיקר את זרוע האוויר של הצי המלכותי הבריטי, והוא מותאם לשיגור ממסוקים, כלי שיט ופלטפורמות יבשתיות. הטיל מצויד בהנחיית קרן לייזר (laser beam riding), ראש קרבי קטן יחסית, וטווח פעולה של מספר קילומטרים, המאפשרים פגיעה מדויקת במטרות בתנאים מורכבים.

## תיאור
[280px|ממוזער|מסוק [אגוסטה וסטלנד AW159 ויילדקט מטייסת אוויר ימית 815 משגר טיל מרטלט, 2021.]]
פיתוח הטיל החל בשנות ה-2000 כחלק מהמאמץ להחליף מערכות ישנות כמו טילי סי סקואה (Sea Skua), ולהתמודד עם איומים מתפתחים כגון סירות מהירות וארגונים לא סדירים. הדגש בפיתוח היה על יצירת טיל זול יחסית, מדויק וגמיש לשילוב במגוון פלטפורמות. מערכת ההנחיה מבוססת על קרן לייזר המשודרת מהמפעיל אל המטרה, כאשר הטיל "רוכב" על הקרן עד לפגיעה. שיטה זו מקטינה את הרגישות לשיבוש אלקטרוני ומאפשרת שליטה רציפה במטרה במהלך הטיסה.

הטיל נכנס לשירות מבצעי בעשור השני של המאה ה-21, בעיקר על גבי מסוקי אגוסטה וסטלנד AW159 ויילדקט של הצי המלכותי, המפעילים אותו במסגרת משימות לוחמה ימית ואבטחת נתיבי שיט. בנוסף, שולב הטיל גם בפלטפורמות ימיות ויבשתיות, ונבחן לשימוש נגד כלי טיס בלתי מאוישים. השימוש המבצעי בו מדגיש את המעבר של כוחות מערביים למערכות חימוש מדויקות וקלות יותר, המותאמות ללחימה בעצימות נמוכה ובסביבה רוויית מטרות קטנות ומהירות.

מעבר לפריסת המערכת בצי המלכותי, החל מ-2022 החלה בריטניה לספק טילי מרטלט לסיוע הכוחות המזוינים של אוקראינה, בעיקר בתצורת מערכות קרקע-אוויר נישאות כתף וכנגד איום הכטב"מים הרוסים בשדה הקרב. במהלך כשנה וחצי של שירות בידי היחידות האוקראיניות, טילי מרטלט הפילו 213 קטב"מי תקיפה רוסיים; כולל השאהד, ZALA לנסט ואורלן-10.

כחלק מתוכנית סיוע נרחבת להגנה אווירית, בין 2025 ל-2030 עתידים להישלח 5,000 טילי מרטלט נוספים לסיוע הכוחות האוקראינים במימון משרד הביטחון של בריטניה, בנוסף להקמת תשתיות ליצור מקומי של הטיל.

במהלך מלחמת איראן (2026), נשלחו מסוקי ויילדקט של זרוע האוויר של הצי חמושים בטילי מרטלט לקפריסין למשימת הגנה כנגד איומי כטב"מים וטילים באזור. בנוסף, יחידות רגימנט חיל האוויר המלכותי נפרסו במספר מוקדים במזרח התיכון במרץ 2026 עם מערכת ההגנה האווירית 'רפיד סנטרי' (Rapid Sentry) שעושה שימוש בטילי מרטלט. על פי דיווחים, טילים אלו הצליחו להפיל כ-50 מטרות אוויריות במהלך כשלושה שבועות של לחימה מבסיסם באזור אידביל בעיראק.

## משתמשות עיקריות
*  - זרוע האוויר של הצי המלכותי והצבא הבריטי
*  - הכוחות המזוינים הלאומיים של אינדונזיה
*  - הכוחות המזוינים של אוקראינה
*  - הכוחות המזוינים של ערב הסעודית, כחלק ממערכת ההגנה האווירית 'שיקרה'

## קישורים חיצוניים
* 
* 
* 

## הערות שוליים

קטגוריה:אמצעי לחימה בריטיים
קטגוריה:טילי אוויר-אוויר אירופאיים
קטגוריה:נשק נגד מטוסים
קטגוריה:טילי אוויר-קרקע
קטגוריה:טילי קרקע-אוויר
קטגוריה:טילי קרקע-קרקע
וודי תומפסון הבן

**וודי תומפסון הבן** (באנגלית: ****; 8 בינואר 1798 – 23 בנובמבר 1868) היה פוליטיקאי אמריקאי שכיהן כחבר בית הנבחרים של ארצות הברית מטעם קרוליינה הדרומית ושגריר ארצות הברית במקסיקו בשנים 1842–1844.

## ביוגרפיה
תומפסון נולד ב-8 בינואר 1798 בפיקנסוויל שבקרוליינה הדרומית (בסמוך לאיזלי של ימינו במחוז פיקנס), וגדל בגרינוויל. בשנת 1814 השלים את לימודיו בקולג' קרוליינה הדרומית בגיל 16, הוסמך כעורך דין בשנת 1819 והחל לעסוק במקצוע באדג'פילד. הוא נישא לאמלה באטלר, בתו של אחד מבעלי המטעים העשירים במדינה. סביב שנת 1824 עברו בני הזוג לגרינוויל, שם החל בפעילות פוליטית. הוא כיהן כחבר בבית הנבחרים של קרוליינה הדרומית בשנים 1826–1829, ובשנת 1830 נבחר לתובע המחוזי של המחוז המערבי.

תומפסון תמך בהתלהבות בתיאוריה של סגן הנשיא ג'ון קלהון, שלפיה מדינה יכולה לבטל חוק של הקונגרס. בשנת 1832 הגיש החלטה באספה הכללית של קרוליינה הדרומית שקראה לכינוס ועידה לביטול 'תעריף התועבות'. משבר הביטול  דעך בשנה שלאחר מכן, אך בינתיים מונה תומפסון לבריגדיר גנרל במיליציה של קרוליינה הדרומית, ומאז כונה 'גנרל תומפסון'.

בשנת 1835 נבחר תומפסון לקונגרס ה-24 מטעם הסיעה האנטי-ג'קסונית, כדי למלא את מקומו של וורן דייוויס שנפטר. הוא נבחר מחדש מטעם המפלגה הוויגית לקונגרסים ה-25 וה-26 וכיהן בבית הנבחרים של ארצות הברית מ-10 בספטמבר 1835 עד 3 במרץ 1841. בקונגרס ה-26 שימש כיושב ראש ועדת העניינים הצבאיים.

בשנת 1842 מינה אותו הנשיא ג'ון טיילר לשליח מיוחד ושר מיופה כוח למקסיקו, תפקיד שבו כיהן מ-10 בפברואר 1842 עד 9 במרץ 1844. הוא למד ספרדית במהירות ואף נשא את נאומו הראשון בפני חברי ממשלת מקסיקו בשפה זו. הוא התיידד עם נשיא מקסיקו אנטוניו לופס דה סנטה אנה והצליח להביא לשחרורם של 300 שבויים מטקסס. שנתיים לאחר שובו לארצות הברית פרסם את הספר 'Recollections of Mexico' והתנגד למלחמת ארצות הברית–מקסיקו.

תומפסון חזר לגרינוויל וניהל מטעים באדג'פילד ובמדיסון שבפלורידה; האחרון השתרע על פני 1,300 אקרים והעסיק 80 עבדים. לאחר מות אשתו בשנת 1848 נישא לקורנליה ג'ונס מווילמינגטון, קרוליינה הצפונית, ובהמשך עבר להר פריז הסמוך לגרינוויל. שם החזיק שטח של 1,000 אקרים ובנה שני בתים גדולים וזהים – אחד עבורו ואחד עבור אשתו, אף שנראה כי יחסיהם היו טובים. הוא מילא את ביתו במזכרות ממקסיקו והעסיק גנן במשרה מלאה שטיפל בצמחים אקזוטיים שאסף.

עד תקופת מלחמת האזרחים הפך תומפסון לתומך האיחוד, אך תוצאות המלחמה פגעו בו כלכלית. בשנת 1866 מכר את רכושו בהר פריז ועבר למטע שלו בפלורידה. בשנת 1868 מונה על ידי בית המחוקקים של פלורידה לתובע כללי של מחוז שיפוטי, אך באותה שנה נפטר בעת שהותו בטלהסי, ב-23 בנובמבר. הוא נקבר בחצר כנסיית סנט ג'ון האפיסקופלית בעיר.

## קישורים חיצוניים

* 
* 

קטגוריה:אמריקאים ילידי קרוליינה הדרומית
קטגוריה:חברי בית הנבחרים של ארצות הברית מקרוליינה הדרומית
קטגוריה:חברי בית הנבחרים של ארצות הברית מטעם המפלגה הלאומית הרפובליקנית
קטגוריה:חברי בית הנבחרים של ארצות הברית מטעם המפלגה הוויגית
קטגוריה:שגרירי ארצות הברית במקסיקו
קטגוריה:אמריקאים שנולדו ב-1798
קטגוריה:אמריקאים שנפטרו ב-1868
והיו עיניך רואות את מוריך

**וְהָיוּ עֵינֶיךָ רוֹאוֹת** (במקור בכתיב חסר: רֹאוֹת) **אֶת מוֹרֶיךָ** הוא ביטוי מקראי שמתאר את הזכות להיות מאלה שרואים את מקור ההשפעה, המורה. במקורו המקראי ובספרות חז"ל הביטוי עוסק בראיית השכינה, אך במקומות אחדים בספרות חז"ל ובשימושים מאוחרים יותר הביטוי משמש ליחסים שבין רב ותלמיד ומורה ותלמיד. בתקופה מאוחרת יותר נקשר לביטוי זה המושג התקשרות לצדיק שמהווה אחד מערכי היסוד של תנועת החסידות. בנוסף מופיע הביטוי פעמים רבות יחד עם תמונות רבנים בחברה החרדית והדתית.

## מקור הביטוי
הביטוי לקוח מפסוק ב:

אצל חלק מפרשני המקרא מתייחס הביטוי לראיית השכינה:
* בתרגום יונתן: 
* בפרוש רש"י: 
לעומת זאת יש בין הפרשנים שלדעתם המורה המוזכר בפסוק הוא מלך או נביא.
## בדרשות חז"ל
*בכמה מקורות נראה שהביטוי קשור לראיית פני השכינה. כך למשל במובא בשם רבי אבהו

*ב מובאים דבריו של רבי יהודה הנשיא מהם למדו על חשיבות ראיית פני הרב:

## הערות שוליים

## קישורים חיצוניים
* ראיית פני הרב, באתר פורטל הדף היומי
* האם יש עניין של "והיו עיניך רואות את מוריך" בתמונה?, באתר Ask The Rav
* עוד ביטויים מקוריים, באתר השפה העברית

קטגוריה:ספר ישעיהו